SKRIFTLIG FORESPØRGSEL E-1823/02

af Erik Meijer (GUE/NGL) til Kommissionen

(27. juni 2002)

Om: Umuliggørelse af virksomheders fortsatte brug af eksisterende Microsoft-licenser gennem begrænsning af supplerings- og moderniseringsmuligheder

1. Er Kommissionen bekendt med den sag, som den nederlandske netværksbrugergruppe NGN har indledt mod Microsoft af følgende årsager:

a) med virkning fra oktober 2001 har virksomheder med flere licenser ikke længere adgang til at opgradere applikationer (såsom MS-Office) og adgangslicenser for arbejdsstationer (CAL) til en pris på 50 % af den for normale licenser gældende, hvorved brugerne er blevet påført højere omkostninger for at holde sig ajourført;

b) den tilbudte upgrade advantage (opgraderingsfordel), hvormed kunden i to år har ret til at købe de seneste softwareversioner til en pris, som er blot 5 til 8 % højere end prisen for de tidligere opgraderinger, har vist sig kun at være gyldig indtil 1. august 2002, og efter denne dato vil alle licenser, hvortil der ikke er købt en upgrade advantage eller en software assurance (softwareforsikring), ikke længere kunne opgraderes, således at 66 % af Microsoft-licenserne fra dette øjeblik bliver degraderet til éngangssoftware;

c) den tilbudte software assurance-løsningsmodel vil afstedkomme mindst 25 til 29 % højere omkostninger end tidligere, medens den alternative mulighed i form af et subscription program (abonnementsprogram) for et år ad gangen i mange tilfælde vil være endnu dyrere?

2. Hvad kan Kommissionen gøre for at garantere den fortsatte anvendelighed og ajourføring af tidligere anskaffet software fra en virksomhed, der nærmest har monopol, bl.a. under henvisning til skrivelsen af 22. maj 2002 fra de nederlandske konkurrencetilsynsmyndigheder til NGN og den nederlandske regerings svar af 2. november 2001 (TK nr. 198) på parlamentariske spørgsmål fra medlemmer af det nationale parlament, hvori der til løsning af problemet blev henvist til Kommissionen, da der er tale om et grænseoverskridende problem?

3. Hvad er den aktuelle situation med hensyn til spørgsmål 4, 5, 6 og 7 i skriftlig forespørgsel E-3111/01(1) om Microsofts sammenkoblede salg, som Kommissionen den 14. januar 2002 for hovedpartens vedkommende ikke kunne besvare, fordi den stadig var i gang med at undersøge Microsofts svar og derfor ikke kunne drage konklusioner?

(1) EFT C 147 E af 20.6.2002, s. 97.

Svar afgivet på Kommissionens vegne af Mario Monti

(31. juli 2002)

1. Kommissionen er bekendt med NGN's klage mod Microsoft. Den har også kendskab til de almindelige betingelser i Microsoft's ændrede licensaftaler for opgradering.

2. Af hensyn til en effektiv udnyttelse af de begrænsede ressourcer, Kommissionen har til rådighed, og den igangværende sag mod Microsoft, aftalte den i 2001 med en række nationale konkurrencemyndigheder, at disse konkurrencemyndigheder skulle gennemføre første analyse af Microsoft's licenspolitik for opgraderinger. På grundlag af ovennævnte myndigheders arbejde er Kommissionen i færd med sammen med disse myndigheder at finde ud af, hvorledes undersøgelsen kan fortsættes på den mest hensigtsmæssige måde.

3. Med hensyn til Kommissionens igangværende undersøgelse fremsatte Microsoft sine seneste kommentarer i april 2002. Kommissionen er i færd med at afslutte sin undersøgelse af denne sag (ca. 20 000 sider).